b'\n_START_ARTICLE_\nKardiotokografi\n_START_PARAGRAPH_\nKardiotokografi (CTG, etter engelsk cardiotocography) er en teknisk unders\xc3\xb8kelse til bruk i svangerskap og f\xc3\xb8dsel som registrerer fosterhjerteaktivitet (kardio-) og livmorsammentrekninger (-toko).\n_START_SECTION_\nUnder f\xc3\xb8dsel\n_START_PARAGRAPH_\nCTG benyttes under f\xc3\xb8dsel dersom man beh\xc3\xb8ver kontinuerlig overv\xc3\xa5king av fosterets hjerteaktivitet._NEWLINE_Under sterke rier blir oksygentilf\xc3\xb8rselen til fosteret redusert fordi livmorsammentrekningene klemmer p\xc3\xa5 karene i placenta. Dersom placenta har nedsatt funksjon, for eksempel som f\xc3\xb8lge av sykdom hos mor, er fosteret ekstra utsatt for oksygenmangel. M\xc3\xa5lsettingen med kontinuerlig CTG-overv\xc3\xa5kning er \xc3\xa5 oppdage oksygenmangel hos foster og om n\xc3\xb8dvendig sette i verk relevante tiltak._NEWLINE_CTG registrerer ogs\xc3\xa5 riaktivitet under f\xc3\xb8dsel. Dersom det er for f\xc3\xa5 eller for svake rier kan de stimuleres med oksytocin. For kraftige rier kan ogs\xc3\xa5 behandles medikamentelt.\n_START_SECTION_\nF\xc3\xb8r f\xc3\xb8dsel\n_START_PARAGRAPH_\nCTG kan i spesielle tilfeller benyttes f\xc3\xb8r f\xc3\xb8dsel for \xc3\xa5 unders\xc3\xb8ke fosterets tilstand. Det kalles antenatal CTG, "non-stresstest" eller sparketest. Eksempler p\xc3\xa5 tilfeller der slik testing er n\xc3\xb8dvendig er veksthemming hos fosteret, sykdom hos mor, risiko for anemi hos fosteret, flerlingsvangerskap, overtidighet eller prematur vannavgang._NEWLINE_Ved en normal antenatal CTG av minst 20 minutters varighet vil man se at fosteret har forbig\xc3\xa5ende episoder med \xc3\xb8kt puls (se under akselerasjoner). Det tyder p\xc3\xa5 at fosteret har det bra. Noen ganger m\xc3\xa5 fosteret vekkes ved ber\xc3\xb8ring eller vibroakustisk stimulering for at testen lar seg gjennomf\xc3\xb8re._NEWLINE_Antenatal CTG registrerer ogs\xc3\xa5 normale, svake livmorsammentrekninger som ikke alltid merkes av mor. En medisinsk unders\xc3\xb8kelse vil se om disse kontraksjonene har innvirkning p\xc3\xa5 fosterets hjerteaktivitet. Noen ganger er det n\xc3\xb8dvendig \xc3\xa5 kunstig stimulere livmoraktivitet ved hjelp av oksytocin._NEWLINE_En unormal CTG-registrering vil f\xc3\xb8re til videre utredning av bakenforliggende \xc3\xa5rsaker.\n_START_SECTION_\nTolkning\n_START_PARAGRAPH_\nNorsk gynekologisk forening anbefaler at CTG tolkes etter FIGO sine retningslinjer._NEWLINE_Fosterets hjerteaksjon ligger normalt mellom 110 og 160 slag per minutt. Det skal normalt v\xc3\xa6re en viss variasjon som gj\xc3\xb8r at CTG-kurven ser taggete ut. Det kalles variabilitet. Fosterets puls skal ogs\xc3\xa5 \xc3\xb8ke n\xc3\xa5r fosteret beveger seg. Ved oksygenmangel forandrer m\xc3\xb8nsteret til hjerteaksjonen og dermed utseendet til CTG-kurven seg.\n_START_SECTION_\nVariabilitet\n_START_PARAGRAPH_\nVariabilitet er betegnelsen p\xc3\xa5 den stadige endring i fosterets hjerteaktivitet (ikke medregnet akselerasjoner og deselerasjoner). Variabilitet p\xc3\xa5virkes av nevrologiske og hormonelle forhold, og deles inn i korttids- og langtidsvariabilitet. Begge er normalt til stede p\xc3\xa5 en CTG-registrering, og gj\xc3\xb8r at kurven er b\xc3\xb8lgete og takkete. Mangel p\xc3\xa5 variabilitet gir en flat kurve, og er den viktigste indikatoren p\xc3\xa5 at fosteret lider av kritisk oksygenmangel (hypoksi). Dette sees hyppigst i siste del av f\xc3\xb8dselen, som kalles utdrivingsfasen._NEWLINE_Nedsatt variabilitet er ikke unormalt i kortere perioder n\xc3\xa5r fosteret sover. En antenatal CTG-registrering m\xc3\xa5 derfor v\xc3\xa6re av en viss lengde for at man ikke skal mistolke registreringen. Ved behov vekkes fosteret med vibroakustisk stimulering.\n_START_SECTION_\nBasalfrekvens\n_START_PARAGRAPH_\nBasalfrekvens defineres som fosterhjertets snittfrekvens m\xc3\xa5lt over minst 10 minutter, der man ser bort fra akselerasjoner og deselerasjoner. Normalt skal denne ligge mellom 110 og 160 slag i minuttet. Hjertefrekvens p\xc3\xa5 over 170 defineres som uttalt takykardi, og frekvens lavere enn 100 som uttalt bradykardi. Takykardi kan v\xc3\xa6re et tegn p\xc3\xa5 oksygenmangel hos fosteret, men sees ogs\xc3\xa5 ved mye fosterbevegelser, prematuritet, medf\xc3\xb8dt hjertefeil, feber hos mor, bl\xc3\xb8dning hos mor, bivirkning av enkelte medikamenter med mer. Bradykardi kan oppst\xc3\xa5 ved oksygenmangel hos fosteret, eller ved unormalt sterk livmoraktivitet, lavt blodtrykk hos mor, eller det kan forekomme uten noen spesiell \xc3\xa5rsak.\n_START_SECTION_\nAkselerasjoner\n_START_PARAGRAPH_\nAkselerasjoner defineres som frekvens\xc3\xb8kning fra basalfrekvens p\xc3\xa5 minst 15 slag og med varighet i minst 15 sekunder. En akselerasjon sees som uttrykk for et velfungerende hjerte og nervesystem, og er derfor et viktig tegn p\xc3\xa5 at fosteret har det bra._NEWLINE_Sporadiske akselerasjoner utl\xc3\xb8ses av fosterbevegelser, mens periodiske akselerasjoner utl\xc3\xb8ses av livmorsammentrekninger. Et foster som beveger seg mye under en CTG-registrering, kan utl\xc3\xb8se en serie av akselerasjoner som til sammen varer i flere minutter, og dette kan gj\xc3\xb8re det vanskelig \xc3\xa5 bed\xc3\xb8mme basalfrekvens. Serier av akselerasjoner kan ogs\xc3\xa5 utl\xc3\xb8ses av livmorsammentrekninger. For \xc3\xa5 f\xc3\xa5 en brukbar CTG-registrering m\xc3\xa5 registreringen vare lenge nok til at slike faser kan passere, og basalfrekvens kan bed\xc3\xb8mmes._NEWLINE_Sporadiske akselerasjoner kan ogs\xc3\xa5 utl\xc3\xb8ses ved manipulasjon av livmor eller foster, smertereaksjon hos foster ved p\xc3\xa5setting av skalpelektrode eller blodpr\xc3\xb8vetaking, vekkingsfors\xc3\xb8k med ulike stimuli som for eksempel vibroakustisk stimulering, med mer.\n_START_SECTION_\nDeselerasjoner\n_START_PARAGRAPH_\nEn deselerasjon er en kortvarig bradykardi av varighet under 2 minutter. Den ses nesten bestandig i sammenheng med en livmorsammentrekning, og oppst\xc3\xa5r av ulike \xc3\xa5rsaker._NEWLINE_Deselerasjoner klassifiseres i uniforme (tidlige og sene) og variable. De ulike typene skilles fra hverandre basert p\xc3\xa5 utseende og sammenheng i tid med livmorsammentrekninger.\n_START_SECTION_\nUniforme deselerasjoner\n_START_PARAGRAPH_\nUniforme deselerasjoner har vanligvis en myk start og avslutning som gir et rundt utseende. Dypet av deselerasjonen er ofte korrelert til styrken p\xc3\xa5 livmorsammentrekningen. Uniforme deselerasjoner har sjelden tilknytning til en akselerasjon. De deles inn i deres forhold i tid til livmorsammentrekning. Starter deselerasjonen tidlig i en sammentrekning, kalles den tidlig. Starter den sent, kalles den sen._NEWLINE_Tidlige deselerasjoner opph\xc3\xb8rer samtidig som livmorsammentrekningen. De skyldes oftest at omgivende vev trykker p\xc3\xa5 fosterhodet under livmorsammentrekningen. Det p\xc3\xa5virker blodstr\xc3\xb8mmen i fosterets hjerne, og det utl\xc3\xb8ses en refleks som senker hjertefrekvensen til sammentrekningen er over. Tidlige deselerasjoner anses som godartete._NEWLINE_Sene deselerasjoner starter n\xc3\xa5r sammentrekningen er p\xc3\xa5 topp eller kort tid etter, og blir v\xc3\xa6rende en viss tid selv etter at sammentrekningen er over. De er potensielt alvorlige, fordi de kan tyde p\xc3\xa5 oksygenmangel hos fosteret. Det er n\xc3\xb8dvendig \xc3\xa5 samtidig vurdere akselerasjoner, variabilitet og basalfrekvens, og dersom disse er normale, er det et godt tegn. Foreligger tegn p\xc3\xa5 takykardi og nedsatt variabilitet, b\xc3\xb8r forl\xc3\xb8sning skje omg\xc3\xa5ende.\n_START_SECTION_\nVariable deselerasjoner\n_START_PARAGRAPH_\nVariable deselerasjoner har et skiftende utseende som kan variere fra en livmorsammentrekning til den neste. Typisk er at hjertefrekvensen faller sv\xc3\xa6rt raskt og mye, og henter seg inn igjen like raskt. Det gir et skarpere utseende enn for uniforme deselerasjoner. Variable deselerasjoner har ofte tilknytning til en akselerasjon, som kan komme i forkant og/eller f\xc3\xb8lge etterp\xc3\xa5._NEWLINE_Variable deselerasjoner er den vanligste form for deselerasjoner under f\xc3\xb8dsel. De forekommer b\xc3\xa5de hos friske fostre og hos fostre som har oksygenmangel. De kan v\xc3\xa6re vanskelige \xc3\xa5 tolke, og m\xc3\xa5 tolkes i sammenheng med basalfrekvens og variabilitet. Leieforandring hos mor kan virke inn p\xc3\xa5 variable deselerasjoner.\n_START_SECTION_\nKombinerte deselerasjoner\n_START_PARAGRAPH_\nEn kombinert deselerasjon er en kombinasjon av en tidlig eller variabel og en sen deselerasjon. De kan tyde p\xc3\xa5 abnorm livmoraktivitet, som ved overdreven effekt av oksytocin i forbindelse med ristimulering.\n_START_SECTION_\nLivmoraktivitet\n_START_PARAGRAPH_\nTokografi er den delen av kardiotokografi som registrerer livmorsammentrekninger. Sammentrekningene fremkommer som en egen kurve der man kan avlese intensitet (m\xc3\xa5lt i mmHg), frekvens, varighet, basaltonus og utseende. Utseendet har stor betydning, i det en normal ri vil starte fra basaltonus, \xc3\xb8ke raskt i intensitet, ha et rundet utseende ved kontraksjonstoppen og deretter raskt synke til basaltonus.\n_START_SECTION_\nBetydning i klinisk praksis\n_START_PARAGRAPH_\nTolkning av CTG er et viktig hjelpemiddel ved vurdering av fosterets tilstand. H\xc3\xa5ndtering av en risikof\xc3\xb8dsel bestemmes i stor grad ut fra CTG, blodpr\xc3\xb8ver fra fosteret (pH og laktat) og analyse av fosterets EKG (STAN). En metaanalyse av 13 studier der f\xc3\xb8dende kvinner enten ble lyttet p\xc3\xa5 regelmessig med jordmorstetoskop (f\xc3\xb8toskop) eller kontinuerlig overv\xc3\xa5ket med CTG, viste at CTG-overv\xc3\xa5king ga mindre forekomst av kramper hos det nyf\xc3\xb8dte barnet, men ingen effekt p\xc3\xa5 sykdom eller d\xc3\xb8delighet. Andre studier har vist at CTG-registrering kan bidra til lavere d\xc3\xb8delighet hos det nyf\xc3\xb8dte barnet. CTG-overv\xc3\xa5king gir \xc3\xb8kt antall operative forl\xc3\xb8sninger, det vil si keisersnitt eller forl\xc3\xb8sning med tang eller vakuum, som utgj\xc3\xb8r en viss risiko for helsen til mor og barn.'